אורלי ארז-לחובסקי

אורלי ארז-לחובסקי (נולדה ב-1969) היא מנכ"לית המרכז הרפורמי לדת ומדינה, ועורכת-דין.

== ביוגרפיה ==
ארז-לחובסקי נולדה באוטווה, קנדה, ובהמשך עלתה לישראל ולמדה בתיכון קציר ברחובות.

היא השלימה לימודי תואר ראשון בפקולטה למשפטים באוניברסיטת תל אביב. לאחר התמחות בבית המשפט העליון, למדה לתואר שני במשפטים באוניברסיטת קולומביה בניו יורק, תוך התמקדות בזכויות אדם. היא חברת לשכת עורכי הדין בישראל ובמדינת ניו יורק.

בשנת 2004 החלה ארז-לחובסקי את עבודתה כעורכת דין במרכז הרפורמי לדת ומדינה, וב-2014 החלה לשמש כמנהלת המחלקה המשפטית במרכז. בספטמבר 2021 מונתה למנכ"לית המרכז.

== פעילותה ==
בתפקידה כעורכת דין וכיום כמנכ"לית במרכז הרפורמי לדת ומדינה, ארז-לחובסקי מובילה את המאבק המשפטי בהפליה על בסיס השתייכות דתית, מגדר וגזע ומנהלת תיקים משפטיים תקדימיים בנושאים כגון הדרת נשים והסתה לגזענות.

היא הובילה להישגים משפטיים משמעותיים כגון ביטול ההפרדה המגדרית בתחבורה הציבורית,<ref></ref> שבירת המונופול האורתודוקסי בהקשר של משכורות רבנים בשירות המדינה<ref></ref> ופסילת מועמדים גזעניים מלהתמודד בבחירות לכנסת.<ref></ref><ref></ref> באחד מציוציה בטוויטר, הביאה חברת הכנסת תמר זנדברג דברים של ארז-לחובסקי לשופטים: "בן גביר מצהיר שרוב רובו של הציבור הערבי "לא נאמן". מבחינתו המילה "לא נאמן" מחליפה את המילה ערבי".<ref></ref>

=== פעילות משפטית מול עיריות ===
לארז-לחובסקי רזומה של מספר מאבקים משפטיים מול מדיניות מדירה של עיריות בישראל. כך, לדוגמה, הביאה לפסק דין שקבע כי על עיריית בית שמש להסיר את שלטי הצניעות בתחומי העיר.<ref></ref> במרץ 2019 הואשמה העירייה בביזיון בית המשפט, זאת לאחר שבע שנים של דיונים בערכאות שונות.<ref></ref>

ביוני 2019 הורה בית המשפט המחוזי לעיריית ראש העין להקצות שטח לבניית בית כנסת עבור הקהילה הרפורמית "בבת עין".<ref></ref> את העתירה הגישה ארז-לחובסקי בשם הקהילה ובשם התנועה ליהדות מתקדמת.<ref></ref>

==== פעילות משפטית מול עיריית ירושלים ====
בעקבות קבלת התביעה של ארבע תושבות העיר בית שמש והפיצויים שנפסקו לטובתן על ידי בית המשפט, פנתה ארז-לחובסקי באפריל 2015 לעיריית ירושלים, והאחרונה הצהירה כי תחדל ממדיניות העלמת העין ביחס לשלטי הצניעות בתחומיה ותסיר אותם.<ref></ref>

ארז-לחובסקי ייצגה במשך חצי שנה את נשות הכותל במאבקן המשפטי לקבל אישור להקמת דוכן הנחת תפילין במרכז ירושלים, ובינואר 2019 התקבלה החלטת המחלקה המשפטית של עיריית ירושלים לאפשר להן זאת.<ref></ref>

ביוני 2020 ייצגה את הבית הפתוח לגאווה ולסובלנות בעתירה נגד עיריית ירושלים על כך שלרגל חודש הגאווה העירייה תלתה חמישה דגלים בלבד, במקום 90 דגלים כמקובל בשנים הקודמות. בין הדברים שאמרה: "אנו לא נשלים עם התנהלות מבזה זו של עיריית ירושלים אשר במקום לפעול לטובת כלל תושביה, נכנעת ללחץ של גורמים קיצוניים, פועלת על סמך שיקולים זרים ומחזירה אותנו שנים אחורה, לתקופות בהם נאלץ הבית הפתוח להילחם על זכותו לצעוד ברחובות ירושלים."<ref></ref>

בדצמבר 2020 ייצגה זוג הטרוסקסואלי וזוג לסביות בבקשה שהגישו לבית המשפט המחוזי בירושלים לאישור תובענה ייצוגית נגד עיריית ירושלים. זאת לאחר שהעירייה בחרה שלא לאפשר השתתפות במיזם "מתחתנים בירושלים" באופן שוויוני.

=== בג"ץ בנושא כשרות ===
בספטמבר 2017 קבע הרכב מורחב של בג"ץ שבתי עסק, ובכלל זה מסעדות או בתי מלון, יכולים להציג את עצמם כמי שהמזון שלהם תחת פיקוח, גם אם אין להם תעודה של הרבנות. את העתירה לבג"ץ הגישו שני בעלי מסעדות וייצגה אותם ארז-לחובסקי.

=== מתווה הכותל ===
ארז-לחובסקי ייצגה בבית המשפט את התנועות הרפורמית והקונסרבטיבית וכן את נשות הכותל בדרישתן ליישם את מתווה הכותל. בין השאר השמיעה בדיון שהתקיים בנובמבר 2020 את הטענה כי, מאז הדיון האחרון בעתירות בינואר 2018 המדינה לא קיימה את מה שהצהירה מבחינת עבודות הבינוי בקשת רובינסון, וכי המצב של הרחבה בקשת רובינסון הידרדר מאד.

=== בג"ץ בנושא אימוץ על ידי זוגות להט"בים ===
בעתירה של המרכז הרפורמי לדת ומדינה שעסקה בהפליית זוגות להט"ב וזוגות הטרוסקסואליים בכל הנוגע לאימוץ ילדים בארץ, ארז-לחובסקי ייצגה יחד עם עו"ד ריקי שפירא רוזנברג את המרכז הרפורמי ואת עמות אבות גאים. בעקבות העתירה התחייבה המדינה לתקן את חוק האימוץ כך שמעמדם של זוגות להט"ב יושווה למעמדם של זוגות הטרוסקואליים.<ref></ref>

=== בג"ץ בנושא מעמד אלמנות של נכדים זכאי חוק השבות ===
בעקבות עתירה לבג"ץ של המרכז לסיוע משפטי לעולים בתמיכת המרכז הרפורמי בהובלת ארז-לחובסקי, בית המשפט העליון קבע ב־29 באוגוסט 2021 כי גם אלמנות של נכדים זכאי חוק השבות יוכלו לעלות לארץ מתוקף חוק השבות ולהיחשב כ"זכאי שבות", גם לאחר פטירת בן הזוג.<ref></ref>

=== בג"ץ בנושא מימון ברית מילה לגרים רפורמים וקונסרבטיבים ===
בעקבות עתירה לבג"ץ על ידי המרכז הרפורמי בייצוגה של ארז-לחובסקי ועו"ד ניקול מאור, בג"ץ קבע ב-12 בדצמבר 2023 כי על המדינה לממן הליכי ברית מילה למתגיירים רפורמיים וקונסרבטיביים.

=== מאבק נגד הדרת נשים ===
בעקבות תלונות חוזרות מטעם ארז-לחובסקי והמרכז הרפורמי פרסם משרד הבריאות בשנת 2013 חוזר שאוסר על מתן שירותים בקופות החולים תוך הפרדה מגדרית.<ref></ref> כמו כן, ארז-לחובסקי יחד עם המרכז הרפורמי פרסמה מכתבים לקופות החולים לפעול לפי התקנות האלו של משרד הבריאות.<ref></ref>

בשנת 2012 ארז-לחובסקי מטעם המרכז הרפורמי לדת ומדינה וביחד עם עו"ד אסף פינק הגישו תובענה ייצוגית בשם עמותת "קולך" נגד תחנת הרדיו "קול ברמה" שכללה שידורים ותוכניות עם גברים בלבד וסירבה להעלות לשידור נשים או להשמיע את קולן בשירה ובדיבור. בעקבות התביעה ב-20 בספטמבר 2018 נקבע כי על תחנת הרדיו לשלם פיצויים בסך מיליון שקלים לתוכניות להעצמת נשים חרדיות, וכמו כן תחנת הרדיו קול ברמה שינתה את החלטתה והחלה להעלות נשים לשידור, וכיום הוא מעסיק שדרניות.

== חיים אישיים ==
אורלי היא חברת קהילת קמ"ץ, הקהילה הרפורמית במבשרת ציון, ומשמשת כחברת הוועד המנהל של הקהילה. בן זוגה הוא פרופ' אסף לחובסקי.

== ראו גם ==
* המרכז הרפורמי לדת ומדינה
* הפרדה מגדרית בישראל
* התנועה הרפורמית - יהדות מתקדמת בישראל

== קישורים חיצוניים ==
=== מכתביה ===
* [https://hebarb.csmd.huji.ac.il/news/בין-קול-להשתקה-אורלי-ארז-לחובסקי בין קול להשתקה], באתר האוניברסיטה העברית בירושלים, 16 בפברואר 2016
* [https://toravoda.org.il/כתבה/רפורמה-וזרמים-אחרים-תגובה-אורלי-ארז-ל/ רפורמה וזרמים אחרים: תגובה], באתר נאמני תורה ועבודה, אוקטובר 2016

=== השתתפות בפאנלים ===
* [https://www.youtube.com/watch?v=ipfkboDAyxw תגובת עורכת-הדין ארז-לחובסקי בערב עיון בנושא משבר הכותל], ביוטיוב, 20 ביוני 2019

== הערות שוליים ==

קטגוריה:מנכ"ליות ישראליות
קטגוריה:מנכ"לים ישראלים
קטגוריה:עורכות דין ישראליות
קטגוריה:עורכי דין ישראלים
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:פעילות למען זכויות להט"ב בישראל
קטגוריה:פעילים למען זכויות להט"ב בישראל
קטגוריה:ישראליות ילידות קנדה
קטגוריה:ישראלים ילידי קנדה
קטגוריה:בוגרי תיכון קציר (רחובות)
קטגוריה:בוגרות אוניברסיטת תל אביב: משפטים
קטגוריה:בוגרי אוניברסיטת תל אביב: משפטים
קטגוריה:מבשרת ציון: אישים
קטגוריה:דירקטוריות ישראליות
קטגוריה:דירקטורים ישראלים
קטגוריה:ישראליות שנולדו ב-1969
קטגוריה:ישראלים שנולדו ב-1969